b'\n_START_ARTICLE_\nBessemerprosess\n_START_PARAGRAPH_\nBessemerprosess (patentert 1855 av Henry Bessemer i Sheffield, England) er en teknikk for foredling av metall, mye brukt i norske jernverk._NEWLINE_Teknikken var kjent i Kina p\xc3\xa5 1200-tallet, og inneb\xc3\xa6rer fjerning av urenheter i jernet gjennom oksidering, ved at luft bl\xc3\xa5ses gjennom det smeltede jern og for\xc3\xa5rsaker temperatur\xc3\xb8kning som vedlikeholder smeltetilstanden.  _NEWLINE_En Bessemer-konverter er en beholder med 8 til 30 tonn kapasitet (vanligst er 15 tonn). R\xc3\xa5materiale tilf\xc3\xb8res via en skr\xc3\xa5stilt topp\xc3\xa5pning, der man ogs\xc3\xa5 tar ut det faste avfallet (slig) som silisium, mangan og karbon.  I omdannelsen vil luft presses inn fra bunnen via luftkanaler, tuy\xc3\xa8res.  Beholderen er innvendig belagt med leire eller dolomitt (av og til kalksten eller magnesitt), avhengig av om det er henholdsvis lav eller h\xc3\xb8y gehalt av fosfor i r\xc3\xa5materialet. Ferdiggraden i omdanningen ble ansl\xc3\xa5tt ved \xc3\xa5 observere flammen, i senere tid ved fotoelektriske metoder. Etter ferdig omdanning (ca. 20 minutt) ble det tilsatt speiljern (et jern-karbon-mangan stoff) for \xc3\xa5 gi de \xc3\xb8nskede egenskaper i st\xc3\xa5let, som s\xc3\xa5 t\xc3\xb8mmes over i former._NEWLINE_Bessemerprosessen avl\xc3\xb8ste teknikker der man (f\xc3\xb8r 1700) varmet opp 1 del r\xc3\xa5jern med 3 deler kull i ukeslange perioder. P\xc3\xa5 1700-tallet brukte Benjamin Huntsmans (ogs\xc3\xa5 fra Sheffield) mindre modifikasjoner som ga et bedre st\xc3\xa5l. Bessemer reduserte tidsbruk til en halv time, brukte langt mindre kull (til \xc3\xa5 smelte r\xc3\xa5jernet) og oppn\xc3\xa5dde \xc3\xa5 f\xc3\xa5 kostnadene redusert til \xc2\xa37 pr tonn, en dramatisk lavere pris som hadde store ringvirkninger i industrien._NEWLINE_Bessemerprosessen avgikk utover 1900-tallet, i USA sist i 1968. Den ble avl\xc3\xb8st hovedsakelig av Linz-Donawitz-prosessen, som ga bedre kontroll bl.a. med fosfor-behandlingen. _NEWLINE_En av Storbritannias siste eksempler p\xc3\xa5 en fungerende Bessemer-konverter (fra Workington i Cumbria) er fortsatt p\xc3\xa5 utstilling i Kelham Island Museum i Sheffield.'